# Sabinè

El sabinè és un hidrocarbur. Es classifica com a monoterpè bicíclic natural, de fórmula C$_{10}$H$_{16}$. Té dos enantiòmers: el (+)-sabinè i el (-)-sabinè. És present a moltes famílies de plantes, tals com les cupressàcies (incloent el ginebre o el càdec), les orquídies (més de 200 espècies), les solanàcies (incloent la tabaquera o el tabac de pota), les brassicàcies (com el nap). La savina muntanyenca (Juniperus sabina), que té grans quantitats de sabinè en el seu oli essencial, és l'arbust que dona nom a aquest compost. La sintasa terpènica del (+)-sabinè, extreta de la sàlvia, va ser una de les primeres en clonar-se.

## Activitat biològica

Diversos estudis han mostrat que el sabinè té propietats antifúngiques. Un estudi amb sis fongs endòfits de les sequoies demostrà que el sabinè (compost present als conductes resinífers de les fulles d'aquesta planta) inhibia el creixement d'aquests sis fongs. En un altre cas es va demostrar que el sabinè, present a l'oli essencial de llimoner, inhibia el creixement i la germinació d'Alternaria alternata, un fong patogen dels cítrics. També s'ha observat que el sabinè és el monoterpè més emès per cultius cel·lulars de Cupressus lusitanica quan és atacat per un fong, o que és un dels terpens més produïts pels xiprers (Cupressus sempervirens) quan són afectats pel xancre del xiprer (provocat pel fong Seiridium cardinale). En aquest estudi, el sabinè també va resultar ser el monoterpè més inhibidor del creixement d'aquest fong.

## Usos

El sabinè és usat com a additiu en perfums, i estudis han suggerit el seu ús per tractar malalties inflamatòries i la dermatofitosi. També s'estudia com a component potencial de la pròxima generació de biofuels per aviació.

## Referències

* ↑ «Plant occurrence of sabinene». pherobase.(anglès)
* ↑ Mitchell L. Wise, Thomas J. Savage, Eva Katahira and Rodney Croteau (1998). Monoterpene synthases from common sage (Salvia officinalis). cDNA isolation, characterization, and functional expression of (+)-sabinene synthase, 1,8-cineole synthase, and (+)-bornyl diphosphate synthase.J. Biol. Chem. 1998, 273:14891-14899.(anglès)
* ↑ F.J. Espinosa-García and J. H. Langenheim (1991). Effects of Sabinene and 3'-Terpinene from Coastal Redwood Leaves Acting Singly or in Mixtures on the Growth of some of their Fungus Endophytes. Biochemical Systematics and Ecology, Vol. 19, No. 8, pp. 643-650, 1991.
* ↑ Keisuke Kohzaki, Kenji Gomi, YumikoYamasaki-Kokudo, RikaOzawa, Junji Takabayashi, Kazuya Akimitsu (2009). Characterization of a sabinene synthase gene from rough lemon(Citrus jambhiri).Journal of Plant Physiology 166 (2009) 1700—1704
* ↑ Ransika De Alwis, Koki Fujita, Tatsuya Ashitani, Ken'ichi Kuroda (2009). Volatile and non-volatile monoterpenes produced by elicitor-stimulated Cupressus lusitanica cultured cells. Journal of Plant Physiology 166 (2009) 720—728
* ↑ Achotegui-Castells, A., Danti, R., Llusià, J., Della Rocca, G., Barberini, S., & Peñuelas, J. (2015). Strong induction of minor terpenes in Italian Cypress, Cupressus sempervirens, in response to infection by the fungus Seiridium cardinale. Journal of chemical ecology, 41(3), 224-243 (anglès)
* ↑ Achotegui-Castells, A., Della Rocca, G., Llusià, J., Danti, R., Barberini, S., Bouneb, M., ... & Peñuelas, J. (2016). Terpene arms race in the Seiridium cardinale–Cupressus sempervirens pathosystem. Scientific reports, 6, 18954 (anglès)
* ↑ «Antifungal, antioxidant and anti-inflammatory activities of Oenanthe crocata L. essential oil». El Sevier, 01-12-2013.(anglès)
* ↑ «Microbial production of sabinene—a new terpene-based precursor of advanced biofuel». Biomed Central, 10-02-2014.(anglès)